מומלץ ללמוד את הדף הראשון של פרק 'בני העיר' במסכת מגילה כדי לקבל את התשתית בבבלי לסימן הזה.
בבלי מגילה כו.-כז: 
1. גמרא. בני העיר שמכרו רחובה של עיר. 
a. אמר רבה בר בר חנה אמר רבי יוחנן: זו דברי רבי מנחם בר יוסי סתומתאה, אבל חכמים אומרים: הרחוב אין בו משום קדושה. 
i. ורבי מנחם בר יוסי מאי טעמיה? - הואיל והעם מתפללין בו בתעניות ובמעמדות. – 
ii. ורבנן: ההוא אקראי בעלמא. 

2. בית הכנסת לוקחין תיבה, 
a. אמר רבי שמואל בר נחמני אמר רבי יונתן: לא שנו אלא בית הכנסת של כפרים, אבל בית הכנסת של כרכין, כיון דמעלמא אתו ליה - לא מצו מזבני ליה, דהוה ליה דרבים. 
b. אמר רב אשי: האי בי כנישתא דמתא מחסיא. אף על גב דמעלמא אתו לה, כיון דאדעתא דידי קאתו - אי בעינא מזבנינא לה. 
3. מיתיבי, אמר רבי יהודה: מעשה בבית הכנסת של טורסיים שהיה בירושלים שמכרוה לרבי אליעזר, ועשה בה כל צרכיו. 
i. והא התם דכרכים הוה! - ההיא בי כנישתא זוטי הוה, ואינהו עבדוה. 
4. מיתיבי: בבית ארץ אחזתכם - אחוזתכם מיטמא בנגעים, ואין ירושלים מיטמא בנגעים. אמר רבי יהודה: אני לא שמעתי אלא מקום מקדש בלבד. 
i. הא בתי כנסיות ובתי מדרשות מיטמאין, אמאי? הא דכרכין הוו! – 
ii. אימא: אמר רבי יהודה: אני לא שמעתי אלא מקום מקודש בלבד. 
iii. במאי קמיפלגי? תנא קמא סבר: לא נתחלקה ירושלים לשבטים, ורבי יהודה סבר: נתחלקה ירושלים לשבטים, 
iv. ובפלוגתא דהני תנאי, 
5. דתניא: מה היה בחלקו של יהודה - הר הבית, הלשכות והעזרות. ומה היה בחלקו של בנימין - אולם והיכל ובית קדשי הקדשים. ורצועה היתה יוצאת מחלקו של יהודה ונכנסת בחלקו של בנימין, ובה מזבח בנוי, והיה בנימין הצדיק מצטער עליה בכל יום לבולעה, שנאמר חפף עליו כל היום לפיכך זכה בנימין ונעשה אושפיזכן לשכינה. 
i. והאי תנא סבר: לא נתחלקה ירושלים לשבטים. 
6. דתניא: אין משכירים בתים בירושלים, מפני שאינן שלהן. רבי אליעזר (בר צדוק) +מסורת הש"ס: [בר' שמעון]+ אומר: אף לא מטות. 
7. לפיכך עורות קדשים - בעלי אושפיזין נוטלין אותן בזרוע. 
a. אמר אביי: שמע מינה אורח ארעא למישבק אינש גולפא ומשכא באושפיזיה. 

b. אמר רבא: לא שנו אלא שלא מכרו שבעה טובי העיר במעמד אנשי העיר, אבל מכרו שבעה טובי העיר במעמד אנשי העיר - אפילו למישתא ביה שיכרא שפיר דמי. 
c. רבינא הוה ליה ההוא תילא דבי כנישתא אתא לקמיה דרב אשי, אמר ליה: מהו למיזרעה? אמר ליה: זיל זבניה משבעה טובי העיר במעמד אנשי העיר, וזרעה. 

d. רמי בר אבא הוה קא בני בי כנישתא, הוה ההיא כנישתא עתיקא הוה בעי למיסתריה ולאתויי ליבני וכשורי מינה, ועיולי להתם. יתיב וקא מיבעיא ליה הא דרב חסדא. דאמר רב חסדא: לא ליסתור בי כנישתא עד דבני בי כנישתא אחריתי, התם - משום פשיעותא, כי האי גוונא מאי? – 
e. אתא לקמיה דרב פפא - ואסר ליה, לקמיה דרב הונא - ואסר ליה. 
f. אמר רבא: האי בי כנישתא, חלופה וזבונה - שרי, אוגורה ומשכונה - אסור. 
i. מאי טעמא - בקדושתה קאי. ליבני נמי, חלופינהו וזבונינהו - שרי, אוזופינהו - אסור. 
ii. הני מילי - בעתיקתא, אבל בחדתא - לית לן בה. 
iii. ואפילו למאן דאמר הזמנה מילתא היא - הני מילי כגון האורג בגד למת, אבל הכא - כטווי לאריג דמי, וליכא למאן דאמר. 
g. מתנה, פליגי בה רב אחא ורבינא, חד אסר וחד שרי. 
i. מאן דאסר - בהאי תפקע קדושתה? 
ii. ומאן דשרי: אי לאו דהוה ליה הנאה מיניה - לא הוה יהיב ליה, הדר הוה ליה מתנה כזביני. 

8. תנו רבנן: תשמישי מצוה - נזרקין, תשמישי קדושה - נגנזין. ואלו הן תשמישי מצוה: סוכה, לולב, שופר, ציצית. ואלו הן תשמישי קדושה: דלוסקמי ספרים, תפילין ומזוזות, ותיק של ספר תורה, ונרתיק של תפילין ורצועותיהן. 
a. אמר רבא: מריש הוה אמינא האי כורסיא תשמיש דתשמיש הוא, ושרי. כיון דחזינא דמותבי עלויה ספר תורה, אמינא: תשמיש קדושה הוא, ואסור. 
b. ואמר רבא: מריש הוה אמינא האי פריסא תשמיש דתשמיש הוא, כיון דחזינא דעייפי ליה ומנחי סיפרא עלויה אמינא: תשמיש קדושה הוא, ואסור. 
c. ואמר רבא: האי תיבותא דאירפט, מיעבדה תיבה זוטרתי - שרי, כורסייא - אסיר. 
d. ואמר רבא: האי פריסא דבלה, למיעבדיה פריסא לספרי - שרי, לחומשין - אסיר. 
e. ואמר רבא: הני זבילי דחומשי, וקמטרי דספרי - תשמיש קדושה נינהו, ונגנזין. – 
i. פשיטא! - מהו דתימא: הני לאו לכבוד עבידן, לנטורי בעלמא עבידי, קא משמע לן. 
f. ההוא בי כנישתא דיהודאי רומאי דהוה פתיח לההוא אידרונא, דהוה מחית ביה מת, והוו בעו כהני למיעל לצלויי התם. אתו אמרו ליה לרבא, אמר להו: דלו תיבותא, אותבוה, דהוה ליה כלי עץ העשוי לנחת, וכלי עץ העשוי לנחת - אינו מקבל טומאה, וחוצץ בפני הטומאה. 
g. אמרו ליה רבנן לרבא: והא זמנין דמטלטלי ליה כי מנח ספר תורה עלויה, והוה ליה מיטלטלא מלא וריקם! - אי הכי לא אפשר. 
h. אמר מר זוטרא: מטפחות ספרים שבלו עושין אותן תכריכין למת מצוה, וזו היא גניזתן. 
i. ואמר רבא: ספר תורה שבלה גונזין אותו אצל תלמיד חכם, ואפילו שונה הלכות. 
j. אמר רב אחא בר יעקב: ובכלי חרס, שנאמר ונתתם בכלי חרש למען יעמדו ימים רבים, 

k. (ואמר) +מסורת הש"ס: [אמר]+ רב פפי משמיה דר' [דרבא]: מבי כנישתא לבי רבנן - שרי, מבי רבנן לבי כנישתא - אסיר. 
l. ורב פפא משמיה דרבא מתני איפכא, 
m. אמר רב אחא: כוותיה דרב פפי מסתברא, 
n. דאמר רבי יהושע בן לוי: בית הכנסת מותר לעשותו בית המדרש, 
i. שמע מינה. 
o. דרש בר קפרא: מאי דכתיב וישרף את בית ה' ואת בית המלך ואת כל בתי ירושלים ואת כל בית גדול שרף באש. בית ה' - זה בית המקדש, בית המלך - אלו פלטרין של מלך, ואת כל בתי ירושלים - כמשמען, ואת כל בית גדול שרף באש. רבי יוחנן ורבי יהושע בן לוי חד אמר: מקום שמגדלין בו תורה, וחד אמר: מקום שמגדלין בו תפלה. 
i. מאן דאמר תורה, דכתיב ה' חפץ למען צדקו יגדיל תורה ויאדיר. 
ii. ומאן דאמר תפלה דכתיב ספרה נא... הגדלות אשר עשה אלישע. ואלישע דעבד - ברחמי הוא דעבד. 
iii. תסתיים דרבי יהושע בן לוי הוא דאמר מקום שמגדלין בו תורה, דאמר רבי יהושע בן לוי: בית הכנסת מותר לעשותו בית מדרש, שמע מינה.

9. אבל מכרו תורה לא יקחו ספרים וכו'. 
a. איבעיא להו: מהו למכור ספר תורה ישן ליקח בו חדש? 
i. כיון דלא מעלי ליה - אסור, או דלמא כיון דליכא לעלויי עילוייא אחרינא - שפיר דמי? – 
10. תא שמע: אבל מכרו תורה - לא יקחו ספרים. 
i. ספרים הוא דלא, הא תורה בתורה - שפיר דמי! – 
ii. מתניתין דיעבד, כי קא מיבעיא לן - לכתחלה. 
11. תא שמע: גוללין ספר תורה במטפחות חומשין, וחומשין במטפחות נביאים וכתובים, אבל לא נביאים וכתובים במטפחות חומשין, ולא חומשין במטפחות ספר תורה. 
i. קתני מיהת: גוללים ספר תורה במטפחות חומשין, מטפחות חומשין - אין, מטפחות ספר תורה - לא. – 
ii. אימא סיפא: ולא חומשין במטפחות ספר תורה. הא תורה בתורה - שפיר דמי! 
iii. אלא, מהא ליכא למישמע מינה. 
12. תא שמע: מניחין ספר תורה על גבי תורה, ותורה על גבי חומשין וחומשין על גבי נביאים וכתובים. אבל לא נביאים וכתובים על גבי חומשין, ולא חומשין על גבי תורה. 
i. הנחה קאמרת? שאני הנחה דלא אפשר. דאי לא תימא הכי - מיכרך היכי כרכינן? והא קא יתיב דפא אחבריה! 
ii. אלא, כיון דלא אפשר - שרי, הכא נמי כיון דלא אפשר - שרי. 
b. תא שמע: דאמר רבה בר בר חנה אמר רבי יוחנן משום רבן שמעון בן גמליאל: לא ימכור אדם ספר תורה ישן ליקח בו חדש. – 
i. התם משום פשיעותא, 
ii. כי קאמרינן - כגון דכתיב ומנח לאיפרוקי, מאי? – 
c. תא שמע דאמר רבי יוחנן משום רבי מאיר: אין מוכרין ספר תורה אלא ללמוד תורה, ולישא אשה, 
i. שמע מינה: תורה בתורה שפיר דמי. – 
ii. דלמא שאני תלמוד, שהתלמוד מביא לידי מעשה. 
iii. אשה נמי - לא תהו בראה לשבת יצרה, אבל תורה בתורה - לא. 
13. תנו רבנן: לא ימכור אדם ספר תורה אף על פי שאינו צריך לו, יתר על כן אמר רבי שמעון בן גמליאל: אפילו אין לו מה יאכל ומכר ספר תורה או בתו - אינו רואה סימן ברכה לעולם. 

14. וכן במותריהן. 
a. אמר רבא: לא שנו אלא שמכרו והותירו, אבל גבו והותירו מותר. 
b. איתיביה אביי: 
15. במה דברים אמורים שלא התנו, אבל התנו - אפילו לדוכסוסיא מותר. 
i. היכי דמי? אילימא שמכרו והותירו - כי התנו מאי הוי? אלא שגבו והותירו, טעמא - דהתנו, הא לא התנו - לא! – 
ii. לעולם שמכרו והותירו, והכי קאמר: במה דברים אמורים - שלא התנו שבעה טובי העיר במעמד אנשי העיר, אבל התנו שבעה טובי העיר במעמד אנשי העיר - אפילו לדוכסוסיא נמי מותר. 
b. אמר ליה אביי לההוא מרבנן דהוה מסדר מתניתא קמיה דרב ששת: מי שמיע לך מרב ששת מאי דוכסוסיא? - אמר ליה: הכי אמר רב ששת: פרשא דמתא. 
c. אמר אביי: הלכך, האי צורבא מרבנן דשמע ליה מילתא ולא ידע פירושא - לישיילה קמיה דשכיח קמיה רבנן, דלא אפשר דלא שמיע ליה מן גברא רבה.
[...]
16. משנה. 
17. אין מוכרין את של רבים ליחיד מפני שמורידין אותו מקדושתו, דברי רבי מאיר. אמרו לו: אם כן אף לא מעיר גדולה לעיר קטנה. 

18. גמרא. 
i. שפיר קאמרי ליה רבנן לרבי מאיר! – 
ii. ורבי מאיר: מעיר גדולה לעיר קטנה - מעיקרא קדישא, השתא נמי קדישא, מרבים ליחיד - ליכא קדושה. – 
iii. ורבנן: אי איכא למיחש - כי האי גוונא נמי איכא למיחש, משום ברב עם הדרת מלך. 

19. משנה. 
20. אין מוכרין בית הכנסת אלא על תנאי שאם ירצו יחזירוהו, דברי רבי מאיר. 
21. וחכמים אומרים: מוכרין אותו ממכר עולם, חוץ מארבעה דברים: למרחץ, ולבורסקי, לטבילה, ולבית המים. 
22. רבי יהודה אומר: מוכרין אותה לשם חצר, והלוקח מה שירצה יעשה. 

23. גמרא. 
i. ולרבי מאיר היכי דיירי בה? הא הויא לה רבית! 
b. אמר רבי יוחנן: רבי מאיר בשיטת רבי יהודה אמרה, דאמר: צד אחד ברבית - מותר. 
24. דתניא: הרי שהיה נושה בחבירו מנה ועשה לו שדהו מכר, בזמן שמוכר אוכל פירות - מותר, לוקח אוכל פירות - אסור. רבי יהודה אומר: אפילו לוקח אוכל פירות מותר. 
25. ואמר רבי יהודה: מעשה בביתוס בן זונן שעשה שדהו מכר על פי רבי אלעזר בן עזריה, ולוקח אוכל פירות היה. – 
26. אמרו לו: משם ראיה? מוכר אוכל פירות היה, ולא לוקח. – 
i. מאי בינייהו? - צד אחד ברבית איכא בינייהו. מר סבר: צד אחד ברבית - מותר, ומר סבר: צד אחד ברבית - אסור. 
b. רבא אמר: דכולי עלמא צד אחד ברבית אסור, והכא רבית על מנת להחזיר איכא בינייהו. מר סבר: רבית על מנת להחזיר - מותר, ומר סבר: אסור. 

27. וחכמים אומרים מוכרין אותו ממכר עולם וכו'. 
a. אמר רב יהודה אמר שמואל: מותר לאדם להשתין מים בתוך ארבע אמות של תפלה. 
b. אמר רב יוסף: מאי קמשמע לן? 
28. תנינא, רבי יהודה אומר: מוכרין אותה לשום חצר, ולוקח מה שירצה יעשה. 
i. ואפילו רבנן לא קאמרי אלא בית הכנסת דקביע קדושתיה, אבל ארבע אמות דלא קביע קדושתייהו - לא. 
b. תני תנא קמיה דרב נחמן: המתפלל מרחיק ארבע אמות ומשתין, והמשתין מרחיק ארבע אמות ומתפלל. 
c. אמר ליה: בשלמא המשתין מרחיק ארבע אמות ומתפלל 
29. תנינא: כמה ירחיק מהן ומן הצואה - ארבע אמות, 
a. אלא המתפלל מרחיק ארבע אמות ומשתין למה לי? אי הכי, קדשתינהו לכולהו שבילי דנהרדעא! 
b. תני: ישהה. 
i. בשלמא משתין ישהה כדי הילוך ארבע אמות - משום ניצוצות, אלא מתפלל ישהה כדי הילוך ארבע אמות למה לי? 
c. אמר רב אשי: שכל ארבע אמות תפלתו סדורה בפיו ורחושי מרחשן שפוותיה. 

בבלי מכות כב ע"ב 
אמר רבא: כמה טפשאי שאר אינשי דקיימי מקמי ספר תורה ולא קיימי מקמי גברא רבה, דאילו בס"ת כתיב ארבעים, ואתו רבנן בצרו חדא.


נפתח בעוד זווית ליחסי בית כנסת ובית המדרש.
עיינו מגילה כו: (עמדו על מחלוקת רב פפא וריב"ל). 
תשובה ארוכה (ורבת עניינים) מופיעה בשו"ת היכל יצחק, או"ח, י"ד.
הנה כמה נקודות רלוונטיות:
שו"ת היכל יצחק אורח חיים סימן יד 
לשנות מביכ"נ לבימ"ד. 
שאלה: יחיד שהקדיש ביתו לבית כנסת, ובימי מלחמת השחרור הסכימו הגבאים להשכיר את ביהכ"נ לישיבה, ובגרמת הישיבה הפסיקו המתפללים לבוא להתפלל, ומבקשים הגבאים לבטל את השכירות של הישיבה. 

תשובה: א [בדין שינוי מבית כנסת לבית מדרש. הסתירה משו"ע או"ח סימן קנ"ג לשו"ע יו"ד סימן רנ"ט. דברי המג"א בזה דעת הרמב"ן במכירת ביכ"נ. מכירת ביכ"נ של כרכים] (א) הנה השאלה הראשונה שעלינו לברר בענין זה, הוא שאלת השינוי שנעשה מהחדר שלמעלה בית המדרש, כלומר, שבגרמת הישיבה פסקו מלהתפלל שם יום יום בימות החול ומתפללים רק בשבתות. והנה, נפסק ביו"ד סימן רנ"ט סעיף ב', שיכולים בני העיר לשנות לצורך ביהמ"ד מעות שהוקדשו לצורך בית הכנסת. ויעויין בש"ך שם, שזה מיוסד על הגמרא המפורשת שנפסקה להלכה באו"ח סימן קנ"ג סעיף א', כנישתא לבי מדרשא משנינן, שקדושת ביהמ"ד יותר גדולה, והגר"א ז"ל מציין לסעיף ג' כאן, שלדבר מצוה יכולין לשנות יעויי"ש, ודבריו ז"ל אינם מובנים כ"כ, דכאן נאמר רק שמשנים לקדושה חמורה, ויעויין בש"ך ס"ק י"א, ובב"ח שם. 
ואולם, בעצם הדין יש סתירה, שבאו"ח סימן קנ"ג סעיף י"ד נפסק, ביחיד שהקדיש קרקע לביהכ"נ והקהל לא יכלו לבנות בית הכנסת, ורוצים לבנות ת"ת, שאם המקדיש הוא מבני העיר, יכול הוא למחות שלא יבנו שם ת"ת. והרי ת"ת יש לו קדושת ביהמ"ד שחמורה מקדושת בית הכנסת. וכבר תמה על זה המג"א [שם, ס"ק ל"ו], הרי לשנות לקדושה חמורה יכולים אפילו אם הבעלים מעכבין כמבואר ביו"ד סימן הנ"ל, וא"צ במעמד אנשי העיר. והוא ז"ל מתרץ, דהתם ביו"ד סימן רנ"ט, מיירי שאינו מבני העיר, אבל אם אחד מבני העיר עומד וצווח אין רשאים לשנותו, אלא אם כן יש שם חבר העיר, דכל מאי דאתי אדעתא דידיה אתי, ושבעה טובי העיר הם כחבר העיר יעויי"ש. ולפי"ז מה שמשנים מביהכ"נ לביהמ"ד, הוא כשאין הוא מבני העיר. 
אבל זה תימא שהרי מפורש בחידושי הרמב"ן ז"ל, הובא במשנה ברורה ס"ק כ"ד ובשעה"צ שם, שבמקום שמותר מן הדין למכור בית הכנסת, א"צ אלא רוב אנשי העיר והמיעוט בטלה דעתו, ויעיי' במ"א ס"ק כ"ט, ומכש"כ כאן שאין זה מכירה אלא שינוי למעליותא, מהכ"ת שבטלה דעת הרוב. 

ואמנם, בביהכ"נ של כרכים מצינו שאפילו אחד בסוף העולם יכול למחות, ולפיכך אין מוכרין אותו, שמא יש אחד בסוף העולם שאיננו מסכים, ואפילו אם נבנה מכספי אנשי הכרך, י"א שהדין הוא כך [ראה תוס' מגילה דף כ"ו, בפירוש א'], הואיל ונבנה אדעתא דכו"ע. ולכאורה דברי חידוש הרמב"ן נפלאים, דמ"ש מביהכ"נ של כרכים. ואולם בנדרים מ"ח, שנינו, ואסורים בדבר של אותה העיר כגון בית הכנסת לפי שהם שותפים, יעויי"ש, ומובן שבשותפין אפילו אחד יכול לעכב שלא למכור את חלקו, אלא בתורת גוד או אגוד, ועיין בר"ן שם, שהוא מפני שאין לאנשי עיר אחרת חלק, שהם יכולים למכור בזט"ה במעמד אנשי העיר והוו להו כשותפים, יעויי"ש. ולפי"ז צ"ע בדעת הרמב"ן דכלום מיעוט שותפים אינם יכולים למחות, וצ"ל שזהו כאילו הותנה בפירוש, ואעפ"י שלא התנו כמו שהתנו דמי. שא"א להנהיג ציבור באופן שכזה שאחד יוכל לבטל את מעשה הרבים, וע"כ לכתחילה הסכים כל אחד שתתבטל זכותו ותתבטל דעתו ברוב, ואינו דומה לשותפים. ודומה לזה בפשרה שאין הולכים בה אחר הרוב, לפי שכיון שלא פירשו שילכו אחר הרוב, מסתמא היתה כוונתם שיסכימו כל הנבררים, וכן בעסקי ציבור שביררו מבוררים להגיד דעתם, יעויין בחו"מ סימן י"ב, ובסימן י"ח, ובערוך השלחן שם, וכנ"ל. אבל היכא שמוכח מתוך הענין שנעשה מתחילתו ע"מ לילך אחר הרוב שאני, שאעפ"י שלא נתפרש כנתפרש דמי. 

(ב) אך עדיין יש לעיין בדין ביהכ"נ של כרכים, אם ידוע שאלה מעלמא שנתנו כסף הם מיעוט לגבי אנשי העיר, למה לא תתבטל דעתם ברוב, ולמה יהא כוחם יותר יפה ממיעוט של אנשי העיר, ובשלמא אם נאמר שביהכ"נ של כרכים אינו נמכר אפילו אם הכסף בא רק מאנשי העיר לפי שאדעתא דכו"ע נבנה ניחא, שכו"ע הם הרוב כנגד אנשי העיר, אבל לדעת הסובר [תוס' בפירוש השני שם], שדווקא בשגבו כסף גם במקומות אחרים, הלא ידוע כמה היו המתנדבים מן החוץ, ואם הם המיעוט, למה יהא כחם יותר יפה, נאמר שעל דעת כן קבלו מהם את הכסף שלא יוכלו למחות כשהם המיעוט. 

ואולם י"ל עפ"י דברי התוס' בכתובות [דף מ"ז ע"ב], שבמוכר ולוקח לא סגי שאמדינן לדעת מהם, כי שמא חבירו לא היה מתרצה על אופן זה, ואף זה כך, ושאני בני העיר שהם בעלי ביהכ"נ בפועל ואמדינן לדעת כולם שהסכימו לכך, וגם זה דוחק, ועוד דאם האומדנא כ"כ חזקה, למה לא נאמר דאמדינן לדעת הנותנים מן החוץ שנתנו על דעת אנשי העיר, וכן למה לא נאמר דאמדינן לדעת כו"ע שהסכימו על כך, וזהו אף לפי הדעה השניה, שאדעתא דכו"ע נבנה ביהכ"נ. אמנם הרמב"ן ז"ל מסביר, למה בביהכ"נ של כפרים יכולים למכור לכל דבר, מפני שביהכ"נ הוא בגדר תשמישי מצוה וכיון שהחליטו אנשי העיר להסתלק מביהכ"נ זה נעשה מצותו ויש לו דין של תשמישי מצוה שלאחר שנעשה מצותו הם נזרקים, [רמב"ן, הובא בר"ן מגילה], וא"כ כיון שרובא דעלמא לא נסתלקו מביהכ"נ של כרכים לא נעשית מצותו. אבל א"כ, אף בביהכ"נ של כפרים כיון שהמיעוט אינם רוצים להסתלק הרי לא נעשית מצותו, וצ"ל שאסור להם להיפרד משום ברב עם הדרת מלך וע"כ בטלה דעתם, אך א"כ בביהכ"נ של כרכים מאחר שאנשי הכרך הם רובא דרובא של המתפללים ורק מיעוט אורחים באים לשם לפרקים ובאקראי, למה לא נאמר כך, שדעת בני הכרך שנסתלק מסלקת את הענין של תשמישי מצוה ויהא מותר למוכרו, שהרי כלום הם רשאים להפרד ולבטל ברב עם הדרת מלך, האופן שדברי הרמב"ן ז"ל צ"ע. אך אעפ"י שאנו מקשים על הרמב"ן הרי דבריו שרירים וקיימים, ומי האיש אשר יבוא אחרי המלך מאן מלכא רב רבנן, והדרן לדעיל שרוב אנשי הכנסת יכולים לשנות וא"צ דעת כולם. 

אך במד"א ברבים שבנו להם בית כנסת, אבל יחיד המקדיש קרקע לביהכ"נ, מסתבר ששייר לעצמו זכות למחות, אפילו לשנות לקדושה חמורה, ובד"א כשהוא מבני העיר, אבל כשאינו מבני העיר, נסתלק לגמרי מאותו הענין, והניח הדבר לאנשי העיר. והתם ביו"ד במקדיש מעות לביהכ"נ אין ה"נ אם הוא מבני העיר יכול הוא לעכב, וזהו כדברי המג"א ז"ל, ולא כדבריו, כמובן, והגר"א ז"ל בביאורו הניח פסק המג"א בצ"ע, גם הפרמ"ג פקפק בתירוצו, והרשות נתונה לתרץ דברי מרן המחבר ז"ל בדרך זו, באופן שהכח הזה של היחיד הוא דוקא שהוא המקדיש והוא מבני העיר. ואולם אנשי ביהכ"נ ודאי ברוב דעות יכולים לשנות מביהכ"נ לביהמ"ד. 
...
(מתלבט באריכות האם הזכות בביה"כ עוברת בירושה. ונוטה לומר שלא)

(ה) ואולם כאן הרי הם בעצמם השכירו את החצר העליון לישיבה, וא"כ כבר הסכימו לשינוי, אלא שי"ל שבתחילה לא היה כאן שינוי, דאטו ביהכ"נ ח"ו אסור ללמוד בו תורה ברבים, והרי כל הדין הזה שמותר לשנות מביהכ"נ לבית המדרש ע"כ הוא כשהשינוי הזה הוא שיפסיקו מלהתפלל בו לפי שביהמ"ד לומדים יומם ולילה, וזה מפריע את התפלה וגם בשעת התפלה קשה ללמוד ובהכרח מפסיקים את התפלה, אבל כאן בעצם לא היה מוכרח שתופסק התפלה היום - יומית אלא שאח"כ בסבת העישון וכו' הוכרחו הקהל להפסיק את התפלה, וא"כ לכתחילה לא היה כאן שינוי אלא הוספה, ומכיון שבא לידי כך התחילו הציבור מתלוננים, ולא היתה הסכמה על זאת והיה כל הענין שנוי במחלוקת. 

[הגבאים כזט"ה] (ו) ועוד י"ל שזה שמותר לשנות מביהכ"נ לביהמ"ד עד כדי הפסקת התפלה, הוא במקום תפלה באה רינה היינו ת"ת דרבים, אבל כאן הישיבה אינה לומדת אלא שעות אחדות ביום והפסקת התפלה באה ע"י גורם אחר, ואפשר שבצורה כזאת אין היתר לשנות מביהכ"נ למקום שאין לומדים בו כלל בשעות הקבועות לתפלה. 
...
 (ז) והנה הגרא"ם הלוי שליט"א [זצ"ל] דן שאין כאן לא הקדש לא אפוטרופסים אלא בהיכ"נ שנכנסים בו יהודים ללמוד תורה ומי יוכל למחות בידם, ואמנם כן הוא שאין רשות למנוע יהודים מלהכנס ללמוד, אך בד"א כשעי"כ לא נגרם לביטול התפלה שזוהי תכלית ביהכ"נ, שמיוחד לתפלה בשעות התפלה, אבל אם ע"י הלימוד נגרם לבטל התפלה, הרי זה שינוי מביהכ"נ לביתא דרבנן שיהא פתוח תמיד ולעשן בו וכו', ובזה כבר באנו לידי הדין של שינוי וחוזר הענין להא דסימן קנ"ג סעיף א', ואעפ"י שצידדנו שרוב הציבור יכולים לשנות והמיעוט בטל, אלא א"כ הוא המקדיש וכנ"ל, אבל כאן הציבור בכללותו מוחה, ואילו היו באים מנהלי הישיבה ביפוי כח מרוב אנשי הכנסת היה הדין אחר, אבל לא הביאו אתם אף אחד מביהכ"נ המתנגדים לדרישת הפינוי. ואמנם צודק הרב הנ"ל שאין ביד גבאים למנוע יהודים מלהכנס לבית הכנסת ללמוד שעות אחדות ביום או לקרוא תהלים, אבל בד"א כשנכנסים בתור יחידים, אבל כשנכנסים בתור גוף ציבורי, היינו מוסד ציבורי שמקבל כספים מכולא עלמא וחביריו מתפרנסים, פחות או יותר, מהמוסד הרי זה ציבור בתוך ציבור, באופן שזה נהנה גם במובן החומרי, וזה אין לו שום הכנסה מהמוסד אפילו להחזקת בית הכנסת וודאי שזה גורם מחלוקת וידענו שבכל מקרה כזה אין הדבר מתחיל אלא ברשות אנשי הכנסת, ואם אין זה דין, הרי זה מנהג וגדול כח המנהג בדבר של רבים, ועיין ברדב"ז חלק ג' סימן תע"ב, ואם כי כאן נכנסה הישיבה ברשות, אבל אז לא חשבו הקהל שתבוא הפרעה לסדרי התפלה יום יום, ולא חלה הרשות על זה, והנה מצינו כמה תקנות שתיקנו חז"ל בסדרי ביהכ"נ כי היכי דלא אתי לאינצויי, וכל התורה כולה מפני דרכי שלום, ועיין [גיטין דף נ"ט ע"ב], וודאי שאין רוח חכמים נוחה מדבר שעלול להביא לידי מחלוקת בציבור. 

(ח) והנה הרדב"ז ז"ל בח"ג סימן תע"ב, פסק בעובדא שבאה לפניו שהרוב רצו לכוף את המיעוט שלא להיפרד לעצמם מביהכ"נ, שמוטב להם הפירוד, אעפ"י שברוב עם הדרת מלך, מכ"מ כיון שחלק לבם אין קילוסם עולה יפה וסיים ולא תטעה בדברי לומר שאני סובר שהחלוקה טובה ח"ו דקרא כתיב חבור עצבים אפרים הנח לו חלק לבם עתה יאשמו, אלא שצריך להשתדל שיהיו לב אחד לשמים ואם אי אפשר אלא שתמיד מתקוטטים והם במחלוקת דזה הרע במיעוטו עכ"ל, שמא תאמר אנחנו נגזור בכח דין תורה שלא יתקוטטו, כבר הביע רבן של ישראל המלבי"ם /הנצי"ב/ ז"ל דעתו הגדולה שבכל מחלוקת שבין רבים לרבים א"א לקוות שצד אחד יכוף את השני עפ"י ד"ת ותשקוט המחלוקת (משיב דבר ח"ג סי' ו' /י'/), והרי כאן המחלוקת הגיעה לידי כך, שביהכ"נ היה עומד להגיש משפט בערכאות נגד הישיבה. ועיין במשיב דבר הנ"ל שדעתו שבכל מקרה של מחלוקת בין רבים לרבים צריך בי"ד להשפיע עליהם שיברר להם פשרנים שיפשרו ביניהם בדרך של שלום והסכם הדדי, ולא שיכופו עליהם דין תורה יעויי"ש בדבריו הנעימים בענין מחלוקת בעיר אחת בין אשכנזים לספרדים. ועוד צריך להבין שזהו ענין של ביהכ"נ של אחינו התימנים הי"ו והנה בכל רצוננו לאחד את שבטי ישראל ולהביאם לידי מזיגה שלמה בארץ קדשנו באתחלתא דגאולה, אי אפשר להעביר את הגבולות בדור אחד, וההבדלים ביניהם ובינינו האשכנזים ואפילו ביניהם ובין אחינו הספרדים, הי"ו, רבים מכמה בחינות, ופשיטא שבכגון זה צריך הסכם גמור לקיים מוסד אשכנזי בתוך ציבור ובית כנסת תימני, ואחינו התימנים הי"ו יטענו הלא ב"ה יש בירושלים מאות בתי כנסת ובתי מדרש של אשכנזים, הי"ו, ולמה הישיבה הזאת דוחקת את עצמה דוקא לתוכנו עד כדי לגרום להפסקת התפלה בביהכ"נ שלנו, ואם היתה ישיבה תימנית נכנסת לתוך בית כנסת אשכנזי, ודאי שבלי הסכם גמור לא היה אפשר בלי מחלוקת, ומעולם לא שמענו שאפילו ישיבה אשכנזית תחזיק בביכ"נ אשכנזי על אף הקהל של ביהכ"נ, ואצלנו הכל ברשות ובהסכמה הדדית, ולמה נטיל מצב של מחלוקת דוקא על התימנים, ולא שייך כאן זה נהנה וזה לא חסר שנכוף על מדת סדום, דזה לא שייך כאן כלל, ועיין בחו"מ סימן שמ"ג. ואמנם אם היו אנשי הכנסת נותנים לישיבה זכות לצמיתות היה הדין משתנה, אבל הם השכירו שנה שנה, וע"כ אף קודם שחל השינוי ע"י ביטול תפלה כנ"ל, גם כן מוכח ממה שהיו צריכים לשכור שנה שנה שלא ניתנה לישיבה זכות לצמיתות, מכש"כ אחר שחל השינוי הזה. 
...
 (י) ואולם יש מקום לבעל דין לחלוק ולטעון שלא היה צריך שום רשות, והיתה הישיבה יכולה להכנס בלי שום שכירות ולשבת שם מצד הדין, וכן להבא, אלא שלמנוע ממחלוקת אין אנו פוסקים כך, וע"כ אין לזה שום עסק שהוצרכו לשכור שנה שנה, שבאמת מצד הדין לא היו זקוקים לכך, אלא שמצד המעשי לא היה הדבר יוצא לפועל, שחששו שאנשי הכנסת לא יתנו להם להיכנס, ואם יכנסו יוציאו אותם על כרחם, אבל מכיון שכבר החזיקו והדבר תלוי בנו נשאיר את הישיבה בחזקתה, הנה אני אומר שדרכי שלום בזה הוא הדין, שאין ציבור יכול להכנס בגבולו של ציבור אחר אפילו ללמוד תורה שלא ברשות, ומכש"כ לגרום ביטול תפלה לצבור העיקרי, ובכל מקום שיש חשש בדבר של רבים דלא ליתי לאינצויי אנו הולכים בעקבות חז"ל לפסוק כך למנוע מחלוקת, ואם כי בני החצר אינם יכולים למחות ביד אחד מבני החצר שעשה בו בית ספר לתינוקות של בית רבן (ב"ב דף כ'), זה משום שהוא עושה בתוך שלו, ועוד דדוקא בני החצר או בני המבוי אינם יכולין למחות, אבל הדרים בבית אחד ורוצה אחד מהם ללמד תורה לתנוקות יכולים למחות בו מללמד בהבית שדרים בו, לבוש חו"מ סימן קנ"ו, וזהו אפילו בתשב"ר שאין העולם מתקיים אלא בהבל פיהם ואין מבטלין אותן אפילו לבנין ביהמ"ק, ומכש"כ לענין ישיבה של זקנים. ואמנם מפורש שכופין בני העיר זא"ז לבנות ביכ"נ ומכש"כ בית ת"ת לתשב"ר, אבל מעולם לא שמענו שיהא רשות להכניס תשב"ר לבית פרטי שלא ברשות, ואם נכנסו אפילו ברשות כל שלא הותנה שזהו לעולם, שלא יוכל בעה"ב להוציאם כשאפשר למצוא מקום אחר בנקל, וכשיש לו נימוק מספיק, או כשהוא צריך לאותו בית וכלה זמן השכירות, ולאחר ההודעה כדין. 
...
[מסקנה בנדון דידן] (יב) ואולם לאחר כל המו"מ הלזה, הרי בנדון דידן יש סכנה של ביטול הישיבה כיון שקשה למצוא מקום אחר עבור חוק הדירות, ומיהו לכתחילה אם היו /היה/ הקהל נמנע מלהשכיר להם מסופקני אם היינו גוזרים עליהם להכניסם דוקא בביכ"נ זה שבשכונת התימנים, ולפני שנים אחדות היתה הישיבה מחזרת ומוצאה לה מקום אחר, אבל היא כבר נכנסה ברשות, ובשכירות, ויש לחוש שאם יוציאו אותה עכשיו במשך ימי המלחמה יארך הזמן עד שתמצא לה מקום, וגם בביכ"נ או בביהמ"ד יהי' קשה למצוא מקום אם לא בשכירות גבוהה למעלה מיכולתה, וכשנשקול את הענין בפלס ומאזני דעת תורה, עלינו למנוע דבר זה שעלול להביא לידי ביטול תורה דרבים, ואהב ה' שערי ציון שערים, המצויינים בהלכה, מכל משכנות יעקב, בתי כנסיות וכו' [ברכות דף ח'] ואעפ"י שאינם עוסקים בהלכה אלא בקבלה, הלכה לא דוקא, אלא לימוד תורה, ואדרבה היא הנותנת שחלק התורה הזה הוזנח הרבה בדורנו לצערנו, וראוי לחזק את הלימוד הקדוש הזה כנ"ל מאי דאפשר, ועלינו לאמוד דעת המקדיש העיקרי, שלא עלתה על דעתו שבמקרה כזה יעמדו עדת התימנים הי"ו לבטל ישיבה קדושה כזאת, וודאי לא היתה דעתו מסכמת לזה, וכח בי"ד יפה לאמוד דעת מקדיש ומצווה, אכן כל זה במשך הדוחק בסבת המלחמה וחוק הדירות, אבל אח"כ איני רואה לכאורה יסוד מספיק לכוף את ההר כגיגית על אנשי הכנסת ולהביא לידי קפידות וקטטות ואין לך דבר גדול מן השלום. ובנוגע לקצבת דמי השכירות, הנה בזה אנו סומכים על הבי"ד הראשון וחזקה על חבירינו הרבנים הגאונים שליט"א שדקדקו ומצאו שהשכירות קצבתה י"ב לא"י לשנה, ואינו דבר מופרז כלל, ובפרט למוסד ציבורי המקבל כספים מנדיבים בכל המקומות וגם דרוש כסף לנקיון, ואני יודע עובדא של קבוצה קטנה של גדולי תורה גדולים ממש שנכנסו ללמוד בביכ"נ גדול בעיר קדשנו רק לשעות אחדות ביום והם אין להם עדיין מקורות הכנסה, ולומדים באחד החדרים שבעליות ביהכ"נ, וביהכ"נ ההוא בבחינת מוסד עשיר לגבי ביהכ"נ שאנו דנים עליו והציעו בעצמם לגבאים סך קרוב לחמשים לא"י לשנה, ואין אחד מהם מתלונן על דמי השכירות. 

ובנוגע לטענה שהתביעה לא היתה לקצבת השכירות, אלא לפינוי, ולא היה מעסקו של הבי"ד לדון ולהחליט על זה, הנה אין לבי הולך אחרי פורמליות עד כדי כך, אנשי הכנסת דרשו פינוי והבי"ד שללו את דרישתם זאת, וממילא עלתה לפניהם שאלת דמי השכירות והיו מוכרחים לעיין בזה ולא להמשיך משפטים, כמו שנהוג בערכאות שלהם, שאצלם המשפט הוא ענין מלאכותי באופן מכונתי (מכאני), ואצלנו, להבדיל, תכלית המשפט הוא הבאת שלום, והנביא צווח אמת ומשפט שלום שפטו בשעריכם, ואמרו בירושלמי פ"ג דמגילה על שלשה דברים העולם עומד על הדין ועל האמת ועל השלום, נעשה הדין נעשה אמת, נעשה אמת נעשה שלום, ולהרבות במשפטים ולהמשיכם איננו מביא שלום, ופעמים שכופין על הפשרה כשאין הדין יכול להביא לידי שלום, וע"כ אני דוחה טענה זאת. וברור לי שב"ה ע"י הפסק דלקמן, יבוא השלום, ששמענו מפי בא כחם של אנשי ביהכ"נ שמכיון שקיבלו פסק על י"ב לא"י לשנה ולא כבלו ידיהם לאחר ימי המלחמה היו שבעי רצון. 

סוף דבר, אני מציע לפסוק כדלקמן: (א) כל מן /זמן/ שחוק הדירות קיים וקשה מאד להישיבה למצוא מקום אחר, אין ביד אנשי הכנסת לדרוש פינוי. 

(ב) בענין השכירות אנו מאשרים פסק הבי"ד הראשון. 

(ג) כמו כן אנו מטילים על הישיבה חובה להזהר בענין הנקיון, להמנע מדברים הגורמים לאי - נקיון. 

(ד) אחרי המלחמה ואחרי ביטול חוק הדירות כשיהא קל למצוא מקום אחר, הרשות ביד אנשי ביהכ"נ לפנות לבי"ד הראשון בדרישה לפינוי, והבי"ד יחליט בזה בשיור זכות ערעור לשני הצדדים. 

(ה) אעפ"י שהבי"ד פסקו שאחרי המלחמה הרשות ביד ביהכ"נ להעלות את דמי השכירות, אין זאת אומרת שהרשות בידם תרקבא דדינרי, איזה סכום שירצו, וכשלא תסכים הישיבה לדרישתם, שתהא הרשות בידם לבוא לבי"ד לדרוש פינוי על יסוד זה בלבד. העלאת דמי השכירות צריכה להיות במדת היושר ועל זה ההחלטה ביד הבי"ד הראשון בשיור זכות ערעור כנ"ל. יצחק אייזיק הלוי הרצוג 

הוספה: הנה חבירי הראש"ל הרב הראשי לא"י שליט"א [זצ"ל] הביע התנגדות לזה שיהא על אנשי ביהכ"נ אחרי המלחמה וכו' כנ"ל לפנות אל הבי"ד בענין הפינוי, וחזיתי לדעתי' שמעשים בכל יום שאף יהודים חרדים פונים בזה ישר על בית המשפט הממשלתי. והנה בהא דרמ"א בחו"מ סימן י"ד סעיף ה' והוא שעשה ברשות בי"ד יעויי"ש, הובא בשו"ת אבן יקרה, להגאון האב"ד דטשרנוביץ בבוקאווינא, בשם הגה"ק מבוטשאטש ז"ל בעל דעת קדושים, שזהו דוקא בדבר שצריך דין אבל לא בחוב ברור, והוסיף המחבר דמסתבר כוותיה שבשטר שחובו ברור ואין מקום לדין ודברים א"צ רשות מבי"ד להוציא את שלו כשאין יד בתי דינים של ישראל תקיפה ורשאי לפנות לערכאות, שבזה אינם דנים ושופטים כלל, אלא מוציאים לפועל את השט"ח. אך בד"א אילו הייתי מחליט בהחלט גמור שאחרי המלחמה הרשות ביד ביהכ"נ להוציא אל /את/ הישיבה בלי טענה ומענה, אבל אף על גב שצידדתי לעיל לטובת ביהכ"נ כנ"ל, לא החלטתי בזה, ודעתי שיש להשאיר דבר זה לבי"ד הראשון, שאין הדבר כ"כ ברור בעיני, ובכלל למה לנו לפסוק דין על לאחר זמן מרובה, הואיל ובמשך ימי המלחמה וקיום חוק הדירות (שיתכן שימשך עוד זמן אחרי המלחמה ושהדוחק בדירות עוד יגדל כשתתרבה ב"ה העלייה לארצנו הק' והרבה אולי דוקא לירושלים), ודאי שאין רשות להוציא את הישיבה, ומה גם שמילתא דמסתבר שכשיקבלו שכר דירה י"ב לא"י לשנה יוכלו אנשי בהיכ"נ לסדר הנקיון (וכפי הנראה עד לימים האחרונים עברו זמנים שהישיבה לא שילמה כלל ולא היה לגבאים מקור לכסף לצורך הניקוי ומעתה ישלמו) וגם להחזיר את סדר התפלה ליושנו, וע"כ אין זה דבר ברור כ"כ עד שלא יצטרכו לרשות בי"ד לפנות לבית משפט לקבל צו פינוי, ומהראוי לפסוק כנ"ל. הנ"ל.

ועוד תשובה על שינוי יעוד של כסף שנאסף לבית כנסת:
שו"ת יביע אומר חלק ז - אורח חיים סימן כה 

ב"ה. תל אביב - יפו. ח' מנחם אב תשל"ב לפ"ק. 

לכבוד החכם השלם מזכה הרבים יקר רוח איש תבונה רבי אוריאל דוידי שליט"א. רב ומורה צדק בעי"ת טהראן. איראן. 

אחרי עתרת החיים והשלום וכל טוב, יקרת מכתבו מיום כ' תמוז תשל"ב הגיעני לנכון. ולשאלתכם אודות סכום כסף שנתרם במשך למעלה מעשר שנים מהקהל הקדוש בטהראן לשם בניית בית כנסת גדול ומפואר, ומקוה טהרה, בצפון העיר טהראן יע"א, במקום המאוכלס בעשרות אלפים מאחינו בית ישראל. ואמנם יש שם בית כנסת, אך צר המקום מלהכיל את כל המתפללים בימים הנוראים ובחגים, גם אין שם מקוה טהרה בכלל, וצריכות הנשים לנדוד למרחקים לטבילתן. והן עתה בראות ראשי הקהלה כי אין התרומות שהגיעו עד כה מספיקות לבניית בית הכנסת ראוי לשמו, ברצונם להוציאן למטרות אחרות ולהתעלם מבניית מקוה ובית כנסת, ויש המצדיקים אותם בטענה שהלכה רווחת "הזמנה לאו מילתא היא", וגביית המעות נחשבת רק הזמנה בעלמא, ואין בהן קדושה. ונפשו לשאול הגיעה האם הצדק אתם בזה? - והנני להשיב בס"ד, ובקצור נמרץ, לרוב טרדותי כיום. 

א) הרמב"ם (בפרק י"א מהלכות תפלה הל' טו) כתב בזה"ל: "אם גבו העם מעות לבנות בית הכנסת או בית המדרש או לקנות תיבה ותיק ומטפחות לספר תורה, ורצו לשנות כל מה שגבו, אין משנים אותם אלא מקדושה קלה לקדושה חמורה ממנה, אבל אם עשו מה שגבו לעשות והותירו, רשאים לשנות המותר לכל מה שירצו". וכן פסקו הטור ומרן הש"ע (סימן קנג ס"ה). והנה הרמ"ך בהגהותיו על הרמב"ם, הובא בכסף משנה שם, תמה על דברי הרמב"ם הנ"ל, דהא קי"ל הזמנה לאו מילתא היא, וא"כ למה לא יוכלו לשנות המעות שגבו לכל מה שירצו, ואפילו למ"ד הזמנה מילתא היא, הכא הוי כטווי לאריג דליכא למאן דאסר, וכדאיתא במגילה (כו ב), ואפילו הזמינו לבנים לבית הכנסת, אמרינן התם שאין בהן שום קדושה, וכל שכן אם גבו מעות. וההיא דאמרינן (שם כז א) וכן במותריהן, אמר רבא, לא שנו אלא שמכרו והותירו (שצריך להשתמש בהן לקדושה חמורה), אבל גבו והותירו מותר (להורידן, שהרי עדיין לא באו לשימוש קדושה חמורה. רש"י), ומשמע דהיינו דוקא במותר הדמים, אבל המעות שגבו עצמם אסור, יש לפרש בענין אחר, או שנאמר דלאו הלכתא היא. וצ"ע. ע"כ. ולכאורה יש סיוע לזה ממ"ש הרא"ש בתשובה (כלל יג סימן יד) שנשאל על אודות מעות שנתרמו לצורך בנין בהכ"נ אם מותר לשנותן לצורך תלמוד תורה, והשיב, יראה לי שלצורך ת"ת הוי עילוי לקדושה חמורה ומותר, כדתנן במגילה (כה ב) בני העיר שמכרו בהכ"נ לוקחים תיבה, מכרו תיבה לוקחים ספרים, מכרו ספרים קונים ס"ת, ואמרינן התם (כז א) מבי כנישתא לבי רבנן שרי, שקדושת בהמד"ר חמורה יותר מבהכ"נ, וכיון שמוכרים בהכ"נ ליקח תורה וספרים, כל שכן שמוכרים אותם לצורך תלמוד תורה, כי מה תועלת בקניית ספרים ותורה אם לא כדי ללמוד בהם, ויתרה מעלת ת"ח הלומד תורה יותר ממעלת ס"ת, כדאיתא במכות (כג ב) אמר רבא, כמה טפשאי אינשי דקיימי מקמי ס"ת ולא קיימי מקמי גברא רבה וכו', וקי"ל במגילה (כו א) שמוכרים ס"ת כדי ללמוד תורה, הילכך מעות שנתרמו לצורך בהכ"נ מותר לשנותן לצורך תלמוד תורה, ומשום הזמנה אין לאסור, שאפילו למ"ד הזמנה מילתא היא הני מילי באורג בגד למת אבל הכא כטווי לאריג דמי, דלכ"ע הזמנה כה"ג לאו מילתא היא, ואפי' אם קרובי התורמים קוראים תגר על השינוי לא חיישינן להו וכדאיתא בערכין (ו א) וכו'. ע"כ. וכדברים האלה כתב הרשב"א בתשובות המיוחסות (סימן רלו). ע"ש. גם בשו"ת הרשב"ץ ח"ב (סימן קע) נשאל, אודות צבור שרצו לסתור כותל בהכ"נ ולבנות במקומו, ותרמו מעות לצורך הבנין, ואח"כ חששו שמא אחר שיסתרו הכותל לא יהיה להם פנאי לבנותו, ולכן הניחוהו כמות שהוא, ועתה רוצים לתקן המקוה ממעות אלו, אם אין בזה איסור, מפני שנראה כמורידים אותן מקדושתם. והשיב, הנה אף על פי ששבעה טובי העיר במעמד אנשי העיר יכולים למכור בהכ"נ ולהורידו מקדושתו, ואפילו למשתי ביה שכרא, כדאיתא במגילה (כו א), אף על פי כן אינן רשאים למוכרו לעשות ממנו ארבעה דברים השנויים במשנה שם (כז ב), והם מרחץ ובורסקי ובית המים ובית הטבילה וכו', ומ"מ בנידון זה י"ל שכיון שאין קדושת המעות כקדושת בהכ"נ, דהא קי"ל הזמנה לאו מילתא היא כדאיתא במגילה (כו ב), הילכך רשאים להורידן מקדושתן. ואמרינן נמי התם (כז א) שאם גבו מעות לצורך דבר שבקדושה וקנו והותירו, רשאים לשנות המותר לכל מה שירצו, ומשמע לכאורה דדוקא אם הותירו, אבל המעות עצמן אסור להורידן. וכ"כ הטור אורח חיים (סימן קנג). ואינו נראה, דהא קי"ל הזמנה לאו מילתא היא, ולא אמרו כן בגמרא אלא שלא ברצון הצבור, אבל ברצונם מותר וכו', ואף המותר ממה שגבו ועשו, צריך שיהיה לצרכי צבור וכו'. ולכן יעשו הצבור כל מה שירצו, ורשאים לתקן במעות אלו את בית הטבילה וכו'. ע"ש. גם המאירי מגילה (כז א) כתב, ומה שאמר רבא שאם גבו והותירו מותר אף לקדושה קלה, הוא הדין בכל המעות שגבו, ורבותא קמ"ל במותריהן, שאע"פ שכבר התחילו בקדושתן מותר. ומ"מ גדולי המחברים (הרמב"ם בפי"א מהל' תפלה הט"ו הנ"ל) כתבו, שכל שהוא בכדי מה שצריך לדבר שעליו גבו, אין יכולים לפנותו. אך דבר זה יש בו מחלוקת גדולה בין המפרשים, ושיטת מה שביררנו בזה, שכל נדבה או הקדש, ואפילו קופה של מעות עניים, יכולים לשנותה לכל מה שירצו, ובלבד שלא יפסידו העניים אלא לשעה וכו'. ע"ש. (ואפשר שלזה נתכוון הרמ"ך באומרו שיש לפרש הגמרא בענין אחר, והיינו כמ"ש המאירי דהיינו לרבותא שאע"פ שכבר התחילו להשתמש בהן בקדושתן, מותר להשתמש במותריהן לכל דבר שירצו. וע' בספר מקראי קודש למהרח"א (דף קכד ע"א). ע"ש). [ובשו"ת מהר"ם בר ברוך (דפוס לבוב סימן רסט) כתב, שאע"פ שנראה שמעות עדיפי מטווי לאריג, כמ"ש התוס' סנהדרין (מח א) ד"ה מותר המת, מיהו לדידן דקי"ל כרבא דאמר הזמנה לאו מילתא היא, שרי, דהוי כאורג בגד למת דשרי. ע"ש. וכ"כ בשו"ת תרומת הדשן (סימן שיב) להסתמך ע"ד התוס' הנ"ל. ובחידושי הר"ן סנהדרין (מח א) בד"ה מותר המתים, כתב להוכיח שגביית מעות בלבד כטווי לאריג דמי. ע"ש. ודו"ק] ועכ"פ צריכים אנו למודעי לתרץ קושית הרמ"ך הנ"ל. 

ב) וראיתי להבית חדש (סימן קנג) שהביא קושית הרמ"ך הנ"ל, וכתב, ולפע"ד נראה שקושיא זו אינה צריכה לפנים, כי מה ענין הזמנה לכאן, דהכא לא דמי למי שהזמין עצים ואבנים משלו כדי לבנות בהכ"נ, ששם אין עליהם קדושה עד שיבנה בהכ"נ ויתפללו בו, משום דהזמנה לאו מילתא היא, אבל כשמתנדב מעות ומוסרן ליד הגובה, לצורך דבר שבקדושה, לבנין בהכ"נ או בהמד"ר, וכיו"ב, מיד חלה הקדושה על המעות לקנות בהן הדבר שקדושתו חמורה ואסור לשנותן, ואפילו התורם עצמו אינו רשאי לשנותן, כמבואר ביו"ד (סימן רנט), האומר סלע זו לצדקה משבאה ליד גבאי אסור ללוותה וכו'. עכת"ד. ותנא דמסייע ליה הוא הרא"ש בתשובה שהובאה בשו"ת הרא"ם (סימן נג דף קנא ע"ב): דהא דקי"ל שאסור לשנותה כל זמן ששם בעלים עליה, לא מיירי אלא כשהדליקו בה שאז חלה עליה קדושה וכו', הלא"ה הא קי"ל כרבא דהזמנה לאו מילתא היא, ואם תאמר אי הכי כשגבו מעות לבנות בהכ"נ או בהמד"ר או לקנות ס"ת אמאי אין משנים אותן אלא מקדושה קלה לקדושה חמורה, והרי עדיין לא השתמש בהן ההקדש ואין שם אלא הזמנה בלבד, וכן הא דתניא (ערכין ו א) האומר סלע זו לצדקה משבאה ליד גבאי אסור לשנותה, והרי אין שם אלא הזמנה בלבד. יש לומר שגביית המעות לבהכ"נ או לבהמד"ר מעשה ממש הוא, ולא הזמנה, דלא מקרייא הזמנה אלא דומיא דאורג בגד למת שאין כוונתו לאסור הבגד עצמו אלא לאחר שיפרסנו על המת וכו', דשמא ימלך ולא יפרסנו עליו, וה"נ לבני חדתי שאין כוונתו לאוסרן עליו אלא לאחר הבנין והתפלה וכו', אבל מעות שנגבו כדי לבנות בהכ"נ או בהמד"ר או לקנות ס"ת לא נגבו אלא על דעת זו, שאם לא יעשו בהן כן יחזרו ויתנו אותן לבעליהן, ואנן סהדי דמשעה שנגבו מיד נתיאשו הבעלים מהן וכו', הילכך אין גבייתן הזמנה אלא מעשה ממש וכו'. ע"ש. וזה סיוע לדברי הב"ח הנ"ל. וכ"כ הש"ך יו"ד (סימן רנט סק"ד) ע"פ תשובת הרא"ש הנ"ל. (ויש שם השמטה וט"ס). ע"ש. (ומה שהקשה הש"ך שם על תשובת הרא"ש (בכלל יג סימן יד) הנ"ל, במה שסיים ומשום הזמנה אין לאסור, משום דקי"ל הזמנה לאו מילתא היא, וקשה, שאפי' למ"ד הזמנה מילתא היא, ונחשוב גביית מעות כהזמנה ממש, הא מקדושה קלה לקדושה חמורה שרי, שהרי מותר לעשות מבהכ"נ בהמד"ר, וא"כ בודאי שיהיה מותר להוציא המעות לתלמוד תורה. וצ"ע. ע"ש. הנה הערך השלחן א"ח (סימן קנג סק"ג) כתב ליישב כוונת הרא"ש, שבודאי אפילו למכור בהכ"נ עצמו אי איכא עילויא שרי, כמו שהוכיח בתחלת דבריו, ואח"כ סיים וכ"ש מעות וכו', דהו"ל כטווי לאריג דלכ"ע לאו מילתא היא, וא"כ אפי' לקדושה קלה שרי. ע"ש. וע' בספר תורת חיים סופר (סימן קנג סק"ו). ודו"ק) והט"ז א"ח (סימן קנג סק"ב) הביא קושית הרמ"ך, וכתב על זה, ואני משתומם על המראה הזה, כי לפע"ד אין כאן קושיא כלל, שבודאי מה שאמרו הזמנה לאו מילתא היא אינו ענין לכאן, שכל דבר ששייך בו נדר לדבר שבקדושה חייב עכ"פ לקיימו מצד נדרו, ואף שאם בא לקיימו והזמינו לכך יש בידו לשנותו משום דהזמנה לאו מילתא היא, מ"מ צריך לקיימו בענין אחר כפי מה שנדר. ולכן ההיא דלבנים חדשים דאמרינן בהו הזמנה לאו מילתא היא, אף על פי שקודם מעשה אין בהן קדושה, מ"מ חייב לקיים נדרו ולעשות בהכ"נ, ובהכי ניחא מה שהקשה ג"כ הבית יוסף מהא דקי"ל (סימן קנג ס"ח) שאם בנו בית לשם בהכ"נ אינו קדוש עד שיתפללו בו, משום דהזמנה לאו מילתא היא, ומאי שנא מדקי"ל שאם גבו מעות לבנין בהכ"נ שחלה קדושת בהכ"נ על המעות וכו', ולפי האמור ניחא, שאף שאינו קדוש עד שיתפללו בו, מ"מ לא יצאו ידי נדרם עד שיעשו ממנו בהכ"נ ויתפללו בו וכו'. עכת"ד. וכיוצא בזה כתב הגאון יעב"ץ בספר מור וקציעה (סימן קנג, דף סא ע"ד), דהא דקי"ל שאין משנים המעות שגבו, אף על גב דכטווי לאריג דמי, היינו לאו משום קדושה שחלה עליהן, אלא שלא לשנות מדעת הנותנים שהרי הקצוהו לשם מצוה, ולא יהא אלא נדר בעלמא, הרי אין ספק שהנודר לבנות בהכ"נ נדר גדול נדר לאלהי ישראל, וחייב לקיים ככל היוצא מפיו לעשות לשם המצוה שנדר וכו'. ע"ש. גם המגן אברהם (שם סק"ה) כתב לתרץ קושית הרמ"ך, שאע"פ שבאמת אין במעות שגבו שום קדושה, שהרי אפי' בבהכ"נ עצמה אין בה קדושה דהויא כתשמישי מצוה, כמ"ש הר"ן בשם הרמב"ן, ע"ש. מ"מ איכא בהא משום אכחושי מצוה, הילכך אסור לשנות המעות, אבל במעות עצמן ודאי שאין בהן קדושה. וכ"כ הרא"ש בתשובה (כלל יג סימן יד), והא דאסור לשנות המעות היינו משום שבני העיר לא נתנו המעות אלא על דעת לבנות בהכ"נ, ואסור לשנותן שלא מדעתן וכו'. ע"ש. ומצאתי בחידושי הר"ן סנהדרין (מח א) ד"ה מותר, שכתב, ומיהו הא דתניא מותר המתים למתים לא הויא תיובתא לרבא דאמר הזמנה לאו מילתא היא, דהתם לאו משום הזמנה הוא, אלא מתורת צדקה, שהממון שנגבה לצורך מתים אין ראוי לשנותו לדבר אחר וכו'. ע"ש. ומכאן סיוע לדברי הט"ז והיעב"ץ הנ"ל. ושו"ר שכן כתב הערך השלחן (סימן קנג סק"ג), ולכן הסכים להט"ז. ע"ש. וע"ע בחמד משה (שם סק"ב) שהאריך ג"כ ע"ד הט"ז, והסכים לעיקר תירוצו. ע"ש. וע"ע בספר לשון למודים (הל' בהכ"נ סימן סט דף ל"ט ע"ד) מ"ש ע"ד הט"ז. ע"ש. וע' בפרי מגדים (מש"ז סק"ב) שכתב אליבא דמרן הב"י, שאסור לשנות המעות עצמן שגבו לקדושה קלה ואפילו אם ירצו לתת דמים אחרים תחתיהן לתמורה, אא"כ יחליף אותן מיד באופן שהקדושה חלה על המעות האחרות והראשונות יצאו לחולין, אבל אם גבו והותירו שרי וכו'. ע"ש. (וכ"כ עוד באשל אברהם סק"ב, ושכן דעת הט"ז). אמנם הגר"א כתב, דהא דקי"ל גבי לבני חדתי דהזמנה לאו מילתא היא, לא שיחזרו בהם, אלא להלוותם וכו'. ע"ש. 

ג) המורם מכל האמור שהמעות שנגבו לצורך בנין בהכ"נ גדול ומפואר, ולבנין מקוה טהרה לנשים, אסור לשנות אותן, כדעת הרמב"ם ומרן שקבלנו הוראותיו, ואפילו לצורך צבור כגון לבית עלמין וכיו"ב אסור לשנות אותן, ואף על פי שאין די בתרומות אלו כדי לבנות בית הכנסת לפי התכנית שחשבו, מכל מקום הרי יש בהן די והותר לבנין מקוה טהרה לנשים שהוא חשוב יותר מכל דבר, ועל מנהיגי ופרנסי הקהלה, ובמיוחד חכמי העדה אשר יראת ה' היא אוצרם לפעול במהירות ויפה שעה אחת קודם להקים מקוה טהרה לזכות את הנשים בטהרת המשפחה, ולהחזיר עטרה ליושנה ולהרגיל אותן לטבול במקוה בכל פעם שהן צריכות לכך, ולהציל אותן בכך מעון חמור של כרת. וזה הרבה יותר טוב ממצות בניית בהכ"נ, שהרי לדעת מרן הבית יוסף יו"ד (ס"ס קצה), איסור נדה הוא בכלל איסור גילוי עריות. וכן מתבאר מדברי הרשב"א בחידושיו לחולין (י ב). וכ"כ הגאון מהר"ש קלוגר בחכמת שלמה יו"ד (סימן קנז) להוכיח מכמה מקומות שנדה הוי בכלל גילוי עריות ע"ש. ואפילו לדברי הפני יהושע בתשובה ח"ב (סימן מד) שחולק ע"ז, וס"ל שאין זה בכלל דבר שבערוה וכו'. וכ"כ הגאון ר' יצחק אלחנן בתשובה שבספר מור ואהלות (אהל ארץ נוד סימן קצה). ועוד רבים מהאחרונים. מ"מ איסור כרת הוא בכל ביאה וביאה. ומטעם זה כתב הגאון החפץ חיים באגרותיו (ונדפס "בכל כתבי החפץ חיים", כרך ג', בסוף הספר עמוד פז), שאסור לדור בעיר שאין בה מקוה טהרה, ומן הדין אם אין לקהלה מקוה כופין זה את זה לתרום עבור בניית מקוה טהרה כדת, ואפילו זקנים וזקנות חייבים לתרום עבור המקוה, וכמבואר בחו"מ (סימן קסג סעיף ג). "והקמת מקוה קודמת לבניית בית כנסת וקניית ס"ת ויתר כל המצות". ע"ש שהאריך בזה. גם הגאון חזון איש נשאל בזה, כשאין אפשרות לקהל אלא או בניית בית כנסת או מקוה טהרה, מה עדיף ומי נדחה מפני מי? והשיב, בניית מקוה עדיף, שכבר אמרו (עירובין לב ב) ניחא ליה לחבר למעבד איסורא זוטא ולא ליעבד עם הארץ איסורא רבה, וראוי לוותר על בהכ"נ להציל יהודים ויהודיות מעונש כרת. ע"ש. (והובאו דבריו בספר פאר הדור ח"ב עמוד קנח). וכ"ש בנידון שלנו שכבר יש בסביבתם בית כנסת אף שהוא צר מהכיל את כל המתפללים בימים נוראים. ועל חכמי הקהל חיוב גמור להשפיע על בנות ישראל לקיים כל דיני טהרת המשפחה והטבילה במקוה, וילכו באורחות אמותינו הקדושות אשר מסרו נפשותיהן על קדושת טהרת המשפחה בתנאים קשים מאד, ובימי החורף, במקואות או בורות של מים צוננים מאד, וכ"ש שיש להזדרז במצוה זו בזמנינו שהמקואות חמים, והמים נקיים וזכים כבדולח, והא ודאי שכאשר ידעו חומר האיסור לא שבקי היתרא ואכלי איסורא, ובזכות זאת נזכה שיקויים בנו הפסוק וזרקתי עליכם מים טהורים וטהרתם. ופדויי ה' ישובון ובאו ציון ברנה ושמחת עולם על ראשם. בכבוד רב ובברכת התורה עובדיה יוסף הרב הראשי וראב"ד לת"א - יפו.

הפניות נוספות:
לסעיף ד – שימו לב להערת הט"ז על זמנו ולהערת המשנ"ב עליו
גם לסעיף ה ראו מחלוקת טז ומג"א והערת המשנ"ב 


